Solidariteit geskok oor al hoe minder funksionerende skole(Argieffoto: ANA) Solidariteit Jeug sê hy het met skok verneem dat Gauteng in 2021 tot 173 minder funksionele skole as in 2017 gaan hê; dít terwyl daar jaarliks 2,5% meer kinders van skoolgaande ouderdom is. Volgens Solidariteit kan die grootste rede hiervoor voor die deur van die LUR van onderwys in Gauteng, Panyaza Lesufi, gelê word. Die organisasie sê die LUR mors sy tyd deur met belanghebbendes te baklei en blaam op Afrikaans te plaas, eerder as om bestaande skole in stand te hou en genoeg nuwe skole te bou. Paul Maritz, bestuurder van Solidariteit Jeug, sê dit is alombekend dat geskoolde mense en diegene met meer vaardighede en kennis makliker werk kry en meer permanente poste in die werksmag beklee. “Dit is dus van sleutelbelang dat die regering sy fokus op opvoeding en meer spesifiek die bou van skole en ondersteuning van huidige skole sal verskerp sodat kinders gehalte-opvoeding kan ontvang wat hulle in staat sal stel om suksesvolle loopbane te kan hê,” sê Maritz. Maritz meen hierdie versuim van die regering om eerder op onderrig te fokus, het toenemende druk op funksionele skole tot gevolg en beïnvloed die gehalte van onderrig wat leerders ontvang. Hy sê die gevolg hiervan is rampspoedig vir die aanleer van vaardighede en die opdoen van broodnodige kennis wat leerders in staat sal stel om verder te gaan studeer of die arbeidsmark te betree. “Daar is tans ŉ verstommende 45% van jong mense wat geen vorm van werk, opvoeding of opleiding (NEET) ontvang nie. Dit beteken dat bykans die helfte van Suid-Afrika se jong mense geen werk het nie en dat min, indien enige van hulle, formele opleiding ontvang het.” Maritz voer aan die gevolg hiervan is dat hierdie jong mense waarskynlik tot ŉ lewe van armoede gedoem is. “ŉ Land kan geen toekoms in sulke omstandighede hê nie. Enige sogenaamde regrukplan is gedoem sonder funksionele skole vir ons jeug.” Solidariteit het tydens die bekendstelling van sy Werkherstelprogram melding van heelwat programme gemaak wat op loopbaanontwikkeling gefokus is wat jong mense bemagtig en toerus om suksesvol tot die arbeidsmark toe te tree. Maritz sê hierdie programme is só ontwikkel om die arbeidsmark juis meer toeganklik vir skoolverlaters te maak, ten spyte daarvan dat die regering versuim om sy verantwoordelikheid teenoor hulle en hul toekoms na te kom.